ເກົາຫລີໃຕ້ວ່າ ເກົາຫລີເໜືອວາງແຜນ ລອບສັງຫານ ລມຕ ປ້ອງກັນປະເທດຂອງຕົນ
ລາຍງານຂ່າວເວົ້າວ່າ ເກົາຫລີເໜືອໄດ້ສົ່ງທີມສັງຫານ ໄປຍັງເກົາຫລີໃຕ້ ເພື່ອລອບສັງຫານ ລມຕ ປ້ອງກັນ ປະເທດ Kim Kwan-jin.
ບັນດາອົງການຂ່າວໃນເກົາຫລີໃຕ້ກ່າວວ່າ ເກົາຫລີເໜືອວາງແຜນສັງຫານລັດຖະມົນ ຕີປ້ອງກັນປະເທດເກົາຫລີໃຕ້ ຍ້ອນທ່າທີອັນແຂງກະດ້າງຂອງທ່ານ ຕໍ່ອໍານາດປົກ ຄອງຄອມມີວນິດເກົາຫລີເໜືອນັ້ນ ພວກອົງການຂ່າວເຫລົ່ານີ້ ອ້າງຄໍາເວົ້າຂອງແຫລ່ງຂ່າວລັດຖະບານ ທີ່ກ່າວວ່າ ອົງການ ສືບລັບເກົາຫລີໃຕ້ໄດ້ຮັບລາຍງານວ່າ ເກົາຫລີເໜືອ ໄດ້ສົ່ງທີມນຶ່ງມາຍັງເກົາຫລີໃຕ້ ເພື່ອລອບສັງຫານລັດຖະມົນຕີປ້ອງກັນປະເທດ Kim Kwan-jin ແລະວ່າ ບັນດາເຈົ້າ ໜ້າທີ່ກອງທັບ ແລະສືບລັບຍັງບໍ່ທັນໄດ້ລົງຄວາມເຫັນເທື່ອວ່າ ພວກທີ່ຈະມາລອບສັງ ຫານນັ້ນ ແມ່ນມາຈາກເກົາຫລີເໜືອ ຫລືວ່າເປັນຄົນຊາດອື່ນໆທີ່ເຂົ້າມາຍັງເກົາຫລີໃຕ້ ຈາກປະເທດທີ 3 ຕາມຄໍາສັ່ງຂອງກຸງພຽງຢ້າງນັ້ນ ລັດຖະມົນຕີປ້ອງກັນປະເທດເກົາຫລີໃຕ້ໄດ້ປະຕິຍານມາວ່າ ກຸງໂຊນຈະທໍາການຕອບໂຕ້ ດ້ວຍກໍາລັງ ຖ້າເກົາຫລີເໜືອຫາກດໍາເນີນການໂຈມຕີທາງທະຫານຕື່ມອີກຕໍ່ເກົາຫລີໃຕ້ ປະຊາຊົນ 4 ຄົນເສຍຊີວິດ ເວລາເກົາຫລີເໜືອຍິງປືນໃຫຍ່ໃສ່ເກາະນ້ອຍແຫ່ງນຶ່ງຂອງ ເກົາຫລີໃຕ້ ຢູ່ໃກ້ຊາຍແດນເກົາຫລີເໜືອໃນເດືອນທັນວາປີແລ້ວນີ້ ສື່ມວນຊົນທາງການຂອງເກົາຫລີເໜືອໄດ້ປະນາມທ່ານ Kim Kwan-jin ວ່າ ເປັນຄົນ ທໍລະຍົດຕໍ່ຊາດ ໃນອະດີດຜ່ານມາ ເກົາຫລີເໜືອໄດ້ສົ່ງພວກສາຍລັບຫລາຍຄົນເຂົ້າໄປຍັງເກົາຫລີໃຕ້ ເພື່ອ ລອບສັງຫານພວກເຈົ້າໜ້າທີ່ຄົນສໍາຄັນໆຂອງເກົາຫລີຫລີໃຕ້ ແລະພວກທີ່ໂຕນໜີຈາກ ເກົາຫລີເໜືອມາ ຫລານຊາຍຄົນນຶ່ງຂອງທ່ານກິມຈົງອິລ ຜູ້ນໍາເກົາຫລີເໜືອທີ່ໄດ້ໂຕນໜີ ຈາກເກົາຫລີເໜືອນັ້ນ ໄດ້ຖືກຄາດຕະກໍາໂດຍພວກສາຍລັບເກົາຫລີເໜືອໃນກຸງໂຊນໃນປີ 1997